Diari Oficial de la Generalitat Valenciana


Sumari del DOGV 5503, del 02-05-2007 (2007/5466)

RESOLUCIÓ de 17 d'abril de 2007, del secretari autonòmic d'Esport-vicepresident del Consell Valencià de l'Esport, per la qual s'amplia la dotació pressupostària destinada a finançar diverses línies de subvenció per a l'exercici de 2007.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5503

Data del DOGV
:   02-05-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/5466


Data del document
:   17-03-2007

Organisme emissor
:   Consell Valencià de l'Esport

Tipus de document
:   Resolució

Descriptors 

:   * Consell Valencià de l'Esport
    * suport econòmic
    * esport
    * educació física
    * ajuda pública

Per resolució d'1 de febrer de 2007, del president del Consell Valencià de l'Esport (DOCV de 15 de febrer de 2007), es van convocar les subvencions al foment de l'esport federat de la Comunitat Valenciana per a l'any 2007.  
Per resolució de 26 de gener de 2007, del president del Consell Valencià de l'Esport (DOCV de 6 de febrer de 2007), es van convocar les subvencions destinades als clubs esportius d'elit de la Comunitat Valenciana per a l'any 2007.  
Per resolució de 26 de gener de 2007, del president del Consell Valencià de l'Esport (DOCV de 7 de febrer de 2007), es van convocar les subvencions destinades a l'organització d'esdeveniments esportius especials en la Comunitat Valenciana per a l'any 2007.  
Per resolució de 9 de febrer de 2007, del president del Consell Valencià de l'Esport (DOCV de 15 de febrer de 2007), es van convocar les subvencions destinades a donar suport a les federacions esportives de la Comunitat Valenciana amb participació com a seleccions autonòmiques, en els campionats d'Espanya oficials, per a l'any 2007.  
Per Acord del Consell de la Generalitat, de 13 d'abril de 2007, s'aprova l'expedient de modificació pressupostària número 09.0011/07, que autoritza una determinada transferència de crèdit del capítol VII, línia X6631000, "Finançament de despeses de capital del Consell Valencià de l'Esport" al capítol IV, línia X6630000, "Finançament de despeses corrents del Consell Valencià de l'Esport", en el programa pressupostari 457.10 "Foment de l'activitat esportiva".  
Com que hi ha una gran necessitat de suport a les activitats que realitzen les federacions esportives de la Comunitat Valenciana, així com els clubs d'elit i altres organismes que realitzen activitats esportives, es considera convenient destinar recursos addicionals per a poder atendre estes necessitats ampliant les dotacions pressupostàries destinades a les anteriors resolucions ja publicades, per haver-hi en l'actualitat disponibilitat pressupostària.  
Pel que s'exposa, i segons el que disposa l'article 47.11 del Text Refós de la Llei d'Hisenda Publica de la Generalitat Valenciana, aprovat pel Decret Legislatiu de 26 de juny de 1991, es donarà publicitat a les línies de subvenció que financen la concessió d'ajudes de naturalesa corrent o de capital i a l'import global màxim destinat a estes.  
En virtut d'això, i fent ús de les competències assignades en la Llei 3/2006, del 12 de maig, de la Generalitat, de Creació del Consell Valencià de l'Esport, i del Decret 170/2006, de 17 de novembre, del Consell, pel qual s'aproven els Estatuts del Consell Valencià de l'Esport, i d'acord amb el que establix l'article 35 de la Llei 5/1983, de 30 de desembre de Govern Valencià, i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, i havent-se delegat l'atribució de dictar resolucions relatives a les convocatòries dels programes d'esports al secretari autonòmic d'Esport - vicepresident del Consell Valencià de l'Esport, mitjançant una resolució de 29 de desembre de 2006, del president del Consell Valencià de l'Esport, resolc:  
Primer  
Ampliar la dotació pressupostària destinada a finançar diverses línies de subvenció d'esports del Consell Valencià de l'Esport, per a l'exercici de 2007, de conformitat amb el que establix la Llei 11/2006, de 27 de desembre, de Pressupostos de la Generalitat per a l'any 2007, a càrrec de les línies i imports que s'enumeren a continuació:  
- Les subvencions establides en la Resolució d'1 de febrer de 2007, del president del Consell Valencià de l'Esport (DOCV de 15 de febrer de 2007), per la qual es van convocar les subvencions al foment de l'esport federat de la Comunitat Valenciana per a l'any 2007, es financen a càrrec del codi de línia T0107 amb un import global màxim d'1.350.000 euros, la qual cosa suposa un increment de 100.000 euros, respecte de la dotació anterior.  
- Les subvencions establides en la Resolució de 26 de gener de 2007, del president del Consell Valencià de l'Esport (DOCV de 6 de febrer de 2007), per la qual es van convocar les subvencions destinades als clubs esportius d'elit de la Comunitat Valenciana per a l'any 2007, es financen a càrrec del codi de línia T2170 amb un import global màxim d'1.200.000 euros, la qual cosa suposa un increment de 100.000 euros, respecte de la dotació anterior.  
- Les subvencions establides en la Resolució de 26 de gener de 2007, del president del Consell Valencià de l'Esport (DOCV de 7 de febrer de 2007), per la qual es van convocar les subvencions destinades a l'organització d'esdeveniments esportius especials en la Comunitat Valenciana per a l'any 2007, es financen a càrrec del codi de línia T2142 amb un import global màxim de 900.000 euros, la qual cosa suposa un increment de 100.000 euros, respecte de la dotació anterior.  
- Les subvencions establides en la Resolució de 9 de febrer de 2007, del president del Consell Valencià de l'Esport (DOCV de 15 de febrer de 2007), per la qual es van convocar les subvencions destinades a donar suport a les federacions esportives de la Comunitat Valenciana amb participació com a seleccions autonòmiques, en els campionats d'Espanya oficials, per a l'any 2007, es financen a càrrec del codi de línia T5910 amb un import global màxim de 120.000 euros, la qual cosa suposa un increment de 30.000 euros, respecte de la dotació anterior.  
La present resolució produirà efectes des del dia que es publique en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra la present resolució, que posa fi a la via administrativa, es podrà interposar un recurs potestatiu de reposició o bé, directament, un recurs contenciós administratiu en els terminis i davant dels òrgans que s'indiquen a continuació:  
a) El recurs potestatiu de reposició haurà d'interposar-se davant del conseller de Cultura, Educació i Esport - president del Consell Valencià de l'Esport en el termini d'un mes a comptar de l'endemà de la publicació de la present resolució en el Diari Oficial de la Comunitat Valenciana, excloent-ne les administracions públiques, de conformitat amb el que disposa l'article 44.1 de la Llei 29/1998, de 13 de juliol, reguladora de la Jurisdicció Contenciosa Administrativa.  
b) El recurs contenciós administratiu haurà de ser interposat davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació de la present resolució en el Diari Oficial de la Comunitat Valenciana.  
València, 17 d'abril de 2007.- El president del Consell Valencià de l'Esport, (p. d. Resolució 29.12.2006 - DOCV núm. 5.435) el secretari autonòmic d'Esport -vicepresident del Consell Valencià de l'Esport: David Serra Cervera.